b'\n_START_ARTICLE_\nRobert Koch\n_START_PARAGRAPH_\nRobertas Kochas (vok. Robert Koch, piln. Robert Heinrich Hermann Koch; 1843\xc2\xa0m. gruod\xc5\xbeio 11 d. Klaustalyje-Celerfelde, Vokietija\xc2\xa0\xe2\x80\x93 1910\xc2\xa0m. gegu\xc5\xbe\xc4\x97s 27 d. Baden Badene, Vokietija)\xc2\xa0\xe2\x80\x93 vokie\xc4\x8di\xc5\xb3 fizikas ir mikrobiologas, bakteriologijos pradininkas. Atrado juodlig\xc4\x97s, choleros, tuberkulioz\xc4\x97s suk\xc4\x97l\xc4\x97jus. U\xc5\xbe tuberkulioz\xc4\x97s tyrimus 1905\xc2\xa0m. \xc4\xafteikta Nobelio premija fiziologijos ir medicinos srityje.\n_START_SECTION_\nBiografija\n_START_PARAGRAPH_\nGim\xc4\x97 1843\xc2\xa0m. gruod\xc5\xbeio 11 d. \xc5\xbdemutin\xc4\x97s Saksonijos Klaustalio mieste kalnakasybos in\xc5\xbeinieriaus \xc5\xa1eimoje. Baig\xc4\x97 vietin\xc4\x99 gimnazij\xc4\x85, studijavo (1862\xe2\x80\x931866\xc2\xa0m.) Getingeno universiteto Gamtos, o v\xc4\x97liau Medicinos fakultetuose. Tuo metu ten profesoriavo J. Henle, 1840\xc2\xa0m. paskelb\xc4\x99s nuomon\xc4\x99, kad ligas sukelia parazitai. 1866\xc2\xa0m. Berlyno universitete studijavo chemij\xc4\x85, kur vyravo R. Virchovo mokslas, irgi tur\xc4\x97j\xc4\x99s \xc4\xaftakos jaunajam gydytojui._NEWLINE_Nuo 1867\xc2\xa0m. R. Kochas dirbo ma\xc5\xbeuose Pr\xc5\xabsijos miesteliuose, Hamburgo ligonin\xc4\x97je. 1870\xc2\xa0m. dalyvavo Pranc\xc5\xabzijos-Pr\xc5\xabsijos kare. Nuo 1872\xc2\xa0m. prad\xc4\x97jo dirbti Vol\xc5\xa1teine (dab. Vol\xc5\xa1tynas (lenk. Wolsztyn) netoli Poznan\xc4\x97s, kuriame dabar \xc4\xafkurtas R. Kocho muziejus), kur praleido 16 met\xc5\xb3._NEWLINE_R. Kochas mir\xc4\x97 Baden Badene 1910\xc2\xa0m. gegu\xc5\xbe\xc4\x97s 27 d. nuo \xc5\xa1irdies sm\xc5\xabgio. Lietuvoje nekrologas paskelbtas gegu\xc5\xbe\xc4\x97s 29 d. \xe2\x80\x9eKurier Wile\xc5\x84ski\xe2\x80\x9c laikra\xc5\xa1tyje.\n_START_SECTION_\nRobertas Kochas ir Lietuva\n_START_PARAGRAPH_\nRobertas Kochas buvo ir Vilniaus medicinos draugijos (VMD) garb\xc4\x97s narys nuo 1895 m. Literat\xc5\xabroje tai neu\xc5\xbefiksuota, tik pamin\xc4\x97ta, kad R. Koch\xc4\x85 pagerb\xc4\x97 Rusijos draugijos._NEWLINE_VMD narius sudomino R. Kocho atrasta \xe2\x80\x9eKocho lazdel\xc4\x97\xe2\x80\x9c (1882 m.) bei choleros vibrionas (1883\xe2\x80\x931984). Tad VMD pirmininkav\xc4\x99 A. Majevskis, O. Jundzilas, E. Erb\xc5\xa1teinas prad\xc4\x97jo susira\xc5\xa1in\xc4\x97ti su R. Kochu. Matyt to \xc4\xaftakoje, 1895 m. vasario 13 d. protokole matome si\xc5\xablym\xc4\x85 steigti bakteriorologin\xc4\xaf skyri\xc5\xb3 kovai su tuberkulioze. VU bibliotekos rankra\xc5\xa1\xc4\x8di\xc5\xb3 skyriuje rasta 1895 m. gruod\xc5\xbeio 12 d. diplomo, kuriuo buvo apdovanotas R.Kochas, kopija._NEWLINE_1896 m. R. Kochas Ma\xc5\xbeojoje Lietuvoje tyr\xc4\x97 raupsus. Jo iniciatyva 1899 m. Klaip\xc4\x97doje \xc4\xafsteigtas leprozoriumas.\n_START_SECTION_\nApdovanojimai\n_START_PARAGRAPH_\nU\xc5\xbe tuberkulioz\xc4\x97s tyrimus 1905\xc2\xa0m. \xc4\xafteikta Nobelio premija fiziologijos ir medicinos srityje.'